1987-ben Johnny merész lépésre szánta el magát. Úgy döntött, hogy ismét indul az eurovíziós versenyen. Nem ő volt az egyetlen előadó, aki többször indult a fesztiválon, ám arra addig nem volt példa, hogy valaki kétszer is győzött volna. Logannek azonban sikerült. Először természetesen a nemzeti versenyen diadalmaskodott a "Hold Me Now" című dallal. A fesztivál döntője Brüsszelben volt, a Palais du Centenaire-ben. 22 ország versenyzett, és a sorsolás ismét úgy hozta, hogy Logan az utolsók között, huszadikként adhatta elő a versenydalát. 172 pontot kapott, ami kiugró győzelemnek mondható, hiszen az utána következő második helyezett, a német Wind együttes 31 ponttal maradt le mögötte, sőt 22 résztvevő közül csupán még az olaszoknak (Umberto Tozzi és Raf) sikerült 100 pont fölé kerülniük (103 pontot kaptak). 8 ország adott maximális pontszámot Logannek (ezúttal az olaszok is), a franciák viszont csak 1 pontra értékelték a produkciót, Izland és Görögország pedig nem adott rá pontot. Noha a "Hold Me Now" nagyobb sláger lett, mint az első fesztiválgyőztes dal, és jobban is fogyott lemezen, az angol slágerlistán mégis be kellett érnie a 2. hellyel. Az újabb fesztiválgyőzelem miatti érdeklődést azonban most sem sikerült tartósítani. Johnny a 10cc örökzöldjét, az "I’m Not in Love"-ot énekelte lemezre – a produceri teendőket az akkoriban előadóként "(19; Just for Money)" is sikeres Paul Hardcastle vállalta –, sőt felvett egy újabb albumot is, ám az angol slágerlistán sem a kislemezzel, sem az LP-vel nem került számottevő pozícióba. Mivel a "Heartland" című újabb kislemeze sikeres lett Írországban, ezért úgy döntött, Angliát mellőzve a továbbiakban főleg hazai és európai karrierjére fog koncentrálni.